|  |
| --- |
| **Gen. 24:10-28****“Ken God in jou besluite...”***Andries Burger, GK Pinetown, 28 Maart 2021* |

*Sing: Lied 175:1; Ps. 33:1,4(C); Ps. 119:14(C); “Loof hom met die tromme.”; Lied 528:1,2,3;* *“Vrede”*

Vir ŉ maand of wat gaan ons fokus op God se openbaring deur die lewe van Isak. Ons het verlede week begin met die verhaal hoe God dit bewerk het dat Isak vir Rebekka as vrou gekry het.

Ons het net op Abraham se opdrag gefokus dat sy slaaf moes belowe dat Isak nie met ŉ ongelowige meisie uit Kanaäniete mog trou nie maar dat die slaaf ŉ meisie moes gaan haal by Abraham se familie.

Die slaaf was onseker of dit sou slaag, maar Abraham het vas geglo dat die Here hom sou laat slaag.

En dit was inderdaad so, die Here het dit vir hom nogal maklik gemaak om te weet watter meisie die Here vir Isak bestem het.

Vandag wil ek uit dieselfde hoofstuk fokus op die besluit wat die slaaf geneem het.

Hoe het hy geweet watter meisie om te kies?

En dan wil ek verder vra hoe ons kan weet wat God se wil is in die besluite wat ons moet neem, die lewenskeuses wat ons moet maak.

Ek gaan nie weer die hele hoofstuk lees soos verlede week nie, maar spesifiek net die gedeelte waar die slaaf sy besluit maak om vir Rebekka te kies. **<< Gen. 24:10-28 >>**

Jy kan jou die arme man se dilemma seker indink. Om ŉ meisie te kies is geen probleem nie, maar hoe weet hy watter een is die régte een? Dit is soos om ŉ naald in ŉ hooimied te soek.

Maar hy is ŉ gelowige, soos sy eienaar Abraham wat seker was dat die Here hom sal laat slaag. Dit is dus heel logies dat hy die Here se hulp vra.

Sy vraag aan God is baie spesifiek – en dit hou meer in as wat mens aanvanklik dink.

As sy sê “drink gerus” – dan bevestig dit gasvryheid en liefde aan vreemdelinge.

Maar as sy daarby ook vir sy kamele water gee – dan wys dit dat sy ywerig is, en sterk en gesond om die lang reis na Isak te kan aflê en daar in die vreemde kinders te kan hê.

En so was dit toe...

Iemand wat nie glo in God en aanvaar dat Hy gebede gebruik en verhoor nie, sal natuurlik skepties wees – en dis OK.

Maar ons wat glo aanvaar wat God in sy Woord sê soos ons dit in NGB Art 13 saamgevat het – *dat God (na die skepping) nie alles laat vaar en aan toeval oorlaat nie, maar dit volgens sy heilige wil bestuur en regeer sodat niks sonder sy beskikking gebeur nie.*

Nog voordat hy klaar gebid het kom die pragtige meisie om haar waterkruik vol te maak.

En toe hy vra of hy van haar water kan drink – “Drink gerus meneer...” Sy nekhare het seker regop gaan staan.

En toe hy klaar gedrink het ... “Ek sal vir u kamele ook skep sodat hulle genoeg kan drink...” Wil jy nou meer!

Die Here het presies die teken gegee wat hy gevra het – maar tóg wag die slaaf eers. Kan dit waar wees, wonder hy. (En dit is baie belangrik om raak te sien.)

v.21 Hy het haar in stilte dopgehou om te sien of dit regtig ŉ antwoord van die Here af was.

Sy moes ŉ klomp keer, seker 30 keer, afgaan water toe en dit opdra na die waterkrip waar die kamele gedrink het.

Na soveel werk is die slaaf beïndruk, hierdie is ŉ meisie soos geen ander en hy oorlaai haar met die geskenke van armbande en ŉ neusring...

Nog net een vereiste om van seker te maak – sy moet van Abraham se familie wees. Wie se dogter is jy? ŉ Kleindogter van Nahor, Abraham se broer...

En soos hulle sê “die res was geskiedenis...”

Een vraag om te vra.

Waarom was die slaaf en Rebekka en haar familie oortuig dat dit van die Here af is? Wat het hulle laat glo dat dit God se wil was dat sy met Isak sou gaan trou?

Moenie te gou wees om te sê dit was net die presiese verhoring van die slaaf se gebed nie.

Natuurlik het dit ŉ rol gespeel. Maar net omdat dit binne die geheel pas van Abraham se geloofslewe in die algemeen. Sonder dit – sou die teken nie veel beteken het nie.

Dink jy ŉ vreemde slaaf se storie oor die verhoring van ŉ gebed alleen sou Betuel en Laban oortuig het om Rebekka die vreemde in te stuur?

Maar binne die hele konteks het dit sekerlik bygedra om hulle die finale sekerheid te gee.

Dit is natuurlik nie altyd so nie. Die Bybel het wel ander verhale ook waar God ŉ teken gegee het om sy kinders sekerheid te gee maar dit is nie altyd so nie.

Hoe weet ek wat God se wil is wanneer ek ŉ besluit moet neem, ŉ keuse moet maak?

Ons kan nie net na besluite kyk asof dit iets is wat soos los van die res van ons lewens staan nie. Dit is verbasend hoe mense wat lewe sonder enige saak met God se wil, skielik by ŉ besluit sal vra wat sy wil sou wees, en dat Hy ŉ teken moet gee daarvan...

Ons moet vanuit ons lewens se konteks kyk na die besluit wat ons moet neem – daar is eers ŉ groter prentjie om te verstaan.

Dit is soos om van ver af na ŉ skildery te kyk en dan nader te kom sodat ons al meer van die detail raaksien.

Ons moet eerste die groter prentjie van ons lewens – Wat is God se wil vir ons lewens

Want ons moet eers harmonie met God se wil vind in hierdie groter prentjie voordat ons na sy wil vra in die detail van bepaalde besluite en keuses.

Wat is hierdie algemene wil van God vir elke mens?

God wil dat ons Hom moet ken en dat ons gered en verlos sal wees van ons sondeskuld en van die verwydering van Hom wat ons sonde veroorsaak het en gevaar inhou om vir ewig in die hel uit te woed.

1 Tim. 2:4 *4(God, ons Verlosser) wil hê dat alle mense gered word en tot kennis van waarheid kom*.

2 Pet. 3:9 *9… Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer.*

God wil hê dat ons onder die heerskappy van die Heilige Gees sal lewe en nie meer sal doen wat ons wil nie.

Dit is tog onsinnig om na God se wil te vra by ŉ bepaalde besluit as jou lewe nie onder sy heerskappy is nie? Is die lewe nie belangriker as ŉ besluit of twee nie?

Gal. 5:16, 25, 16*Wat ek bedoel, is dít: Laat julle lewe steeds deur die Gees van God beheers word,*

 *25Ons lewe deur die Gees; laat die Gees nou ook ons gedrag bepaal.*

En onder heerskappy van die Heilige Gees wil God dat ons heilig sal lewe.

Dat ons nie vrede sal maak met sonde nie, maar dat ons dit sal uitsoek en teenstaan, dat ons hartseer sal wees daaroor en met ywer daarteen sal stry om dit te oorwin.

Wat help dit om by ŉ besluit te vra na God se wil as jy in jou lewe nie doen wat Hy wil nie?

 1 Tes. 4:3 *3Dit is die wil van God dat julle heilig moet lewe.*

Daarby wil God dat ons onderdanig sal wees, onderdanigheid aan Hom en sy wil hou in dat ons onderdanig sal wees aan hulle wat Hy oor ons aanstel en aan mekaar omdat ons mekaar moet help om sy wil te ken en te doen.

Wat help dit om na sy wil te soek vir ŉ besluit as jou lewe vol opstandigheid en selfhandhawing is?

Pet. 2:13 *13Omdat die Here dit wil, moet julle julle onderwerp aan elke menslike owerheid*.

 Ef. 5:21 *21Wees uit eerbied vir Christus aan mekaar onderdanig.*

Dit is ook God se wil dat ons soms sal ly, onreg sal moet verduur.

Dit is inderdaad by geleentheid se wil dat ons soms sal moet ly omdat ons die regte ding gedoen het, die regte besluit geneem het.

1 Pet. 3:17 *17As dit die wil van God mag wees dat julle moet ly wanneer julle goed doen,*

Dit is God se wil dat ons dankbaar sal wees in alle omstandighede – wanner dit goed gaan maar juis ook wanneer ons swaarkry.

1 Tes. 5:18 *18Wees in alle omstandighede dankbaar, want dit is wat God in Christus Jesus van julle verwag.*

Sonder om hierdie meer algemene wil van God vir my lewe na te jaag is dit net nie logies om te wil vra na wat sy wil is vir ŉ spesifieke besluit wat ons moet maak nie.

In Rom. 12:2 kry ons die opdrag, *2Julle moenie aan hierdie sondige wêreld gelyk word nie, maar laat God julle verander deur julle denke te vernuwe. Dan sal julle ook kan onderskei wat die wil van God is, wat vir Hom goed en aanneemlik en volmaak is.*

Dit is wat met ons gebeur wanneer ons God se algemeen najaag en uitleef –

die dinge waaraan ons dink verander, die manier hoe ons oor goed dink verander, ons oogmerke en ons doelwitte verander.

En dan, anders as die wêreld, kan ons begin onderskei wat Gd se wil eers.

Eers na hierdie verandering in alles wat ons is en alles wat ons wil wees –

eers dan kan ons vra wat sal vir Hom aanneemlik wees,

 wat sy wil is in ŉ besluit of ŉ keuse wat ons moet maak.

Met jou lewe in harmonie met God se wil, kan ons dan nader kyk na ŉ spesifieke besluit binne spesifieke omstandighede.

Sekerlik is die begin om die besluit of die keuses se impak op hierdie algemene wil van God te beoordeel.

Byvoorbeeld –

Wat is die impak van die besluit op jou redding, en die redding van die mense om jou wat deur die besluit beinvloed word.

Bring die besluit jou nader aan gehoorsaamheid aan God wet? (Is dit nie verbasend dat mense soms wonder oor God se wil vir ŉ besluit wat duidelik lynreg teen God se wet is – dink maar – om goed te vat wat nie joune is nie, om buite die huwelik rond te hunker.)

Klop aan my goeie raadgewers wat jy kan vertrou.

Natuurlik mense wat ook verander is om te onderskei wat vir God aanneemlik is,

mense wat saamloop op die pad van God se algemene wil van redding en heiligheid en heerskappy van die Gees...

Luister in onderdanigheid – nie net na wat hulle sou sê nie, maar luister by hulle verby of jy God se boodskap kan hoor.

Spr. 11:*14 14Sonder oorwoë leiding val 'n volk; die redding lê in baie raadgewers.*

Kyk na die omstandighede wat God beskik – soms wys Hy die weg vir jou met die geleenthede wat oopgaan of net eenvoudig toe bly.

Spr. 3:17-18 leer dat mens om jou moet kyk en nie omstandighede moet miskyk nie.

Dit is hoe ons in 2002 geoordeel het dat die Here ons Durban toe roep –

dat ek ŉ moeiliker pos moes aanvaar teen minder vergoeding.

Vir maande was ons gedurig in gesprek met God om vir ons rigting te wys, maar Hy het bloot al die deure na ander geleenthede vir lank toegehou, en toe, maak Hy die deure hiernatoe eensklaps oop en alles, letterlik alles het so “vanself” seepglad in plek geval. As ek terugkyk is ek steeds oortuig dat dit Hy was wat geroep het.

Soms help omstandighede glad nie en maak God deure eers oop nadat jy ŉ besluit in geloof geneem het.

Soos die voorbeeld van iemand wat by onetiese besighede weg is sonder heenkome, en dat God daarna uitkoms gee.

Die heel belangrikste is natuurlik jou gesprek met God oor alles in jou lewe, veral oor die besluite en keuses wat jy moet maak.

Spr. 3:5-6 *5Vertrou volkome op die Here en moenie op jou eie insigte staatmaak nie. 6**Ken Hom in alles wat jy doen en Hy sal jou die regte pad laat loop.*

Ons lees in Luk. 6:12 dat Jesus die hele nag deurgebid het voordat Hy die volgende dag sy twaalf apostels uitgekies het.

Ek praat nie van tekens vra van God nie, bloot praat met Hom, vra dat Hy jou sal lei en voorgaan om die regte besluite te neem.

 Hoe Hy dit doen kan jy gerus by Hom laat.

Toe ek moes besluit of ek gaan aansoek doen om predikant te word, het ek Hom spesifiek gevra dat Hy op enige manier vir baie duidelik sal wys of Hy wil hê ek moes.

Na seker 18 maande het Hy dit so duidelik gedoen toe Hy dit waaroor ek in my binneste gewonder het van buite af opgeroep het.

Ek sou baie versigtig wees om vir spesifieke tekens te vra asof ek vir God kan voorskryf hoe Hy my moet antwoord.

Ek sal veral van tekens wegbly omdat dit so moeilik is om te weet of dit regtig van God is. (Onthou hoe die slaaf nie dadelik vir Rebekka die ringe gegee het nie, maar eers stil dopgehou het en besin het of dit wel God se bevestiging is?)

Nog ŉ gevaar van tekens is dat jy die verantwoordelik van die besluit dan op God wil plaas – so asof Hy nie vir jou die gawes en die insig gegee het om self te kan besluit nie.

Dit is juis deel van sy beeld in ons – dat ons in verantwoordelikheid self kan en moet besluit.

Onthou altyd – dat God se Woord, die Bybel die maatstaf is waarmee ons enige saak, ook enige teken wat iemand dink hy ontvang het moet toets.

Paulus leer duidelik in 1 Kor. 14:37-38 dat enige mense woorde, enige sogenaamde geestesgawes ondergeskik is aan sy Woord in die Bybel.

En moenie die beoordeling op jou eie doen nie – onthou dat jy nie op jou eie insigte kan staatmaak nie, vra ander gelowiges om saam te oordeel of iets van God af is of nie.

Daar is nog heelwat wat mens hieroor kan sê, maar laat ek net twee nog byvoeg – gee jouself ruimte om te besluit.

As daar nie ŉ rede is waarom jy ŉ belangrike besluit moet neem voordat jy vrede in jou hart het nie – geen kans vir die ding om ryp te word.

Maar as die tyd kom dat jy moet besluit, en jy het die saak in verantwoordelikheid getoets aan die algemene wil van God in jou lewe, vertrou Hom dan en neem jou besluit.

Dis seker genoeg gesê vir nou.

Ek hoop dat jy agtergekom het dat die algemene wil van God die begin punt is om te weet watter besluit vir Hom aanneemlik sal wees.

Dat jy gered is,

dat jy altyd onder die heerskappy van die Heilige Gees sal lewe (en nie net wanneer jy ŉ besluit moet neem nie)

dat jy heilig moet lewe en jou sonde moet aanvat en oorwin,

dat onderdanig aan Hom en alle owerhede wat Hy oor jou gestel het in die samelewing, die gemeent en jou gesin – self as jy soms moet ly,

dat jy altyd dankbaar moet wees.

Dit die allerbelangrikste onderbou of fondasie van jou lewe en van die besluite wat jy moet neem.

En dat jy dan daarby met God sal gesels en Hom sal ken in alles wat jy doen

– dan sal Hy jou op sy manier uniek lei om te lewe soos Hy wil en om dan ook besluite te neem wat Hom sal verheerlik.

Amen